বঙ্গবন্ধু আন্তর্জাতিক বিমানবন্দর নির্মাণে আগ্রহ প্রকাশ করেছে জার্মানি। দেশটির এভিয়েশন প্রতিষ্ঠান এভিঅ্যালায়েন্স বাংলাদেশের সঙ্গে যৌথভাবে বিমানবন্দর নির্মাণ করতে চায়।
বেসামরিক বিমান, পরিবহন ও পর্যটনমন্ত্রী রাশেদ খান মেননের সভাপতিত্বে সচিবালয়ে সোমবার দুপুরে অনুষ্ঠিত এক সভায় জার্মানির এভিয়েশন প্রতিষ্ঠান এভিঅ্যালায়েন্স এর বুদাপেস্ট বিমানবন্দরের প্রকল্প পরিচালক জোহান মার্টিন এ প্রস্তাব দেন।
জার্মানভিত্তিক এভিয়েশন প্রতিষ্ঠানটি আন্তর্জাতিক খ্যাতিসম্পন্ন। প্রতিষ্ঠানটির জেদ্দা, এথেন্স, হামবুর্গ, সিডনি, তিরানা, বুদাপেস্টসহ আরো কয়েকটি আন্তর্জাতিক বিমানবন্দর নির্মাণের অভিজ্ঞতা রয়েছে।
কোম্পানি পাবলিক-প্রাইভেট পার্টনারশিপের ভিত্তিতে বিমানবন্দরটির অর্থায়ন, ডিজাইন, নির্মাণ, পরিচালনা ও ম্যানটেনেন্স করা হবে। এটি নির্মাণে ৪ বিলিয়ন ইউএস ডলার বিনিয়োগ করা হবে। বিওটি ভিত্তিতে প্রখমে ২৫ ও পরে ২০ বছরের জন্য চুক্তি হবে।